ย้ำเจ้าหน้าที่รัฐ ยึดกฎหมาย วางตัวเป็นกลาง สนับสนุนการทำงานของ กกต. และร่วมรณรงค์ประชาชนออกมาเลือกตั้งให้มากที่สุด
รองนายกรัฐมนตรีและรัฐมนตรีว่าการกระทรวงกลาโหม ย้ำเจ้าหน้าที่รัฐ ยึดกฎหมาย วางตัวเป็นกลาง สนับสนุนการทำงานของ กกต. และร่วมรณรงค์ประชาชนออกมาเลือกตั้งให้มากที่สุดพลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม  กำชับฝ่ายความมั่นคง ทั้งทหาร ตำรวจและฝ่ายปกครองในทุกจังหวัด ให้เตรียมความพร้อมและปฏิบัติหน้าที่โดยยึดมั่นกรอบกฎหมายด้วยความเป็นกลางทางการเมือง สนับสนุนการทำงานของคณะกรรมการจัดการเลือกตั้งระดับพื้นที่เมื่อได้รับการร้องขอ เพื่อให้การจัดการเลือกตั้งทั่วไปที่จะมีขึ้นทั่วประเทศ ใน 24 มีนาคม 2562 เป็นไปด้วยความเรียบร้อย เกิดความยุติธรรมและเป็นที่ยอมรับร่วมกันพลเอก ประวิตร ได้ย้ำขอให้คงเข้มมาตรการความปลอดภัยและงานข่าว ติดตามความเคลื่อนไหวเป้าหมายกลุ่มเสี่ยงทุกพื้นที่ เฝ้าระวังและป้องปรามการก่อเหตุ หรือการก่อกวน ที่อาจกระทบต่อการออกไปใช้สิทธิเลือกตั้งของประชาชน รวมทั้งกระบวนการทำงานของ กกต.ระดับพื้นที่ทั่วประเทศต่อเนื่องกันไป  ขณะเดียวกัน ขอให้นำบทเรียนจากการจัดการเลือกตั้งล่วงหน้าที่ผ่านมา ไปตรวจสอบและพิจารณาปรับการบริหารจัดการพื้นที่ ให้พร้อมดูแลความปลอดภัย การจราจรและการอำนวยความสะดวกแก่พี่น้องประชาชนที่ออกมาใช้สิทธิ์ในทุกหน่วยเลือกตั้งที่กระจายอยู่ทุกพื้นที่ทั่วประเทศพร้อมกันนี้ ขอให้สำนักงานตำรวจแห่งชาติ ยังคงความเข้มเปิดปฏิบัติการกวาดล้างอาชญากรรมในทุกพื้นที่ทั่วประเทศต่อเนื่องกันไป เพื่อรักษาความสงบเรียบร้อยและความปลอดภัยของสังคมในภาพรวม และขอให้ทุกหน่วยงานร่วมกันรณรงค์เชิญชวนประชาชนออกมาใช้สิทธิ์เลือกตั้งในวิถีประชาธิปไตยให้มากที่สุด